CELEX: 52014XG1211(01)
Language: et
Date: 2014-12-11
Title: Nõukogu järeldused – „Õigusvaldkonna töötajate koolitamine: tähtis vahend ELi õigustiku konsolideerimiseks”

11.12.2014   
            
            
               ET
            
            
               Euroopa Liidu Teataja
            
            
               C 443/7
            
         Nõukogu järeldused
   „Õigusvaldkonna töötajate koolitamine: tähtis vahend ELi õigustiku konsolideerimiseks”
   (2014/C 443/04)
   EUROOPA LIIDU NÕUKOGU,
   TULETADES MEELDE:
   komisjoni 29. juuni 2006. aasta teatist Euroopa Parlamendile ja nõukogule õigusalase koolituse kohta Euroopa Liidus (KOM(2006) 356 lõplik);
   nõukogu resolutsiooni kohtunike, prokuröride ja kohtutöötajate koolituse kohta Euroopa Liidus (2008/C 299/01);
   Euroopa Liidu toimimise lepingu artikli 81 lõike 2 punkti h ja artikli 82 lõike 1 punkti c seoses liidu toetusega kohtunike ja kohtutöötajate koolitusele tsiviil- ja kriminaalasjades;
   Euroopa Nõukogu Euroopa Kohtunike Konsultatiivnõukogu kohtunike Magna Carta’t 2010, mis rõhutab, et esialgne ettevalmistus ja täienduskoolitus on kohtunike õigus ja kohustus ning et koolitus on oluline element nii kohtunike sõltumatuse kui ka kohtusüsteemi kvaliteedi ja tõhususe tagamisel (CCJE (2010) 3 final);
   Euroopa Komisjoni teatist „Usalduse suurendamine Euroopa õigusemõistmise vastu – Euroopa õiguskoolituse uus mõõde” (COM(2011) 551 lõplik);
   nõukogu 27. oktoobri 2011. aasta järeldusi Euroopa õigusalase koolituse kohta (2011/C 361/03);
   Euroopa Parlamendi 14. märtsi 2012. aasta resolutsiooni kohtunike ja kohtutöötajate koolituse kohta (2012/2575(RSP));
   Euroopa Komisjoni teatist „ELi õigusalane tegevuskava aastaks 2020 – usalduse, liikuvuse ja majanduskasvu suurendamine liidus” (COM(2014) 144 final);
   Euroopa Ülemkogu 27. juuni 2014. aasta strateegilisi suuniseid vabadusel, turvalisusel ja õigusel rajaneva ala piires, mille kohaselt „tuleb teha rohkem tööd selle nimel, et […] tõhustada õigusvaldkonna töötajatele mõeldud koolitust” (EUCO 79/14);
   RÕHUTAB, et:
   kohtunikel ja prokuröridel ning teistel õigusvaldkonna töötajatel on keskne roll Euroopa Liidu õiguse järgimise tagamisel;
   õigusest, sealhulgas õigusalasest koostööst on saanud pärast Lissaboni lepingu jõustumist küps ELi poliitikavaldkond; Euroopa õigusruum tuleb nüüd konsolideerida; koolitamine on peamine vahend, kuidas tagada ELi õigusaktidest tulenevate õiguste realiseerumine, liikmesriikide õigussüsteemide tõhususe suurenemine ning õigusvaldkonna töötajate usaldus üksteise õigussüsteemide vastu. See peaks omakorda aitama kaasa piiriüleste toimingute ja kohtuotsuste tunnustamise sujuvale tagamisele;
   TERVITAB:
   
            
               1.
            
            
               asjaolu, et ELi õiguse alastest koolitustest võttis ajavahemikus 2011–2013 osa rohkem kui 210 000 õigusvaldkonna töötajat (nii kohtunikud, prokurörid, kohtutöötajad, juristid, notarid kui ka kohtutäiturid), nagu ilmneb komisjoni Euroopa õigusalase koolituse aastaaruannetest;
            
         
            
               2.
            
            
               kohtunike, prokuröride, juristide ja kohtutöötajate heade koolitustavade levikut, mis on tingitud 2012. aastal Euroopa Parlamendi poolt esitatud ning 2013. ja 2014. aastal Euroopa Komisjoni poolt rakendatud Euroopa õigusalase koolituse katseprojektist;
            
         
            
               3.
            
            
               õigusprogrammi (1) vastuvõtmist aastateks 2014–2020, millega toetatakse ja edendatakse õigusalaseid koolitusi, et soodustada ühist õigus- ja kohtukultuuri, ning millega eraldatakse sellel eesmärgil 35 % programmi üldeelarvest (st 132 miljonit eurot);
            
         
            
               4.
            
            
               kohtunike ja prokuröride suuremat osalust personalivahetustes ja teistes piiriülestes koolitustegevustes viimaste aastate jooksul, mille on läbi viinud ning mida on hõlbustanud ja koordineerinud Euroopa õigusalase koolituse võrgustik;
            
         TUNNISTAB, ET:
   
            
               1.
            
            
               kuigi olukord on paranemas, tuleb teha rohkem tööd kõrge eesmärgi saavutamiseks, et ajavahemikus 2011–2020 osaleks ELi õiguse alastes koolitustes pool kõigist õigusvaldkonna töötajatest (umbes 700 000);
            
         
            
               2.
            
            
               õigusvaldkonna töötajate koolitusvajadused ei ole senini täielikult rahuldatud ning olukord on erinevate õiguselukutsete puhul ja liikmesriigiti erinev;
            
         
            
               3.
            
            
               häid tavasid tuleb ulatuslikult levitada, ajakohastada, taaskasutada ja jagada kõigi õiguselukutsete puhul;
            
         
            
               4.
            
            
               õigusvaldkonna töötajad seisavad koolitustegevusest osavõtmisel ikka veel silmitsi mitmete raskustega, nt ajapuudus või vähene eelarve, ELi õigust sisaldavate koolituste puudumine või puudulik õiguskeele oskus, mida on vaja piiriülesest koolitusest osavõtmiseks;
            
         
            
               5.
            
            
               ELi tasandil on Euroopa õigusalase koolituse võrgustikul kõige paremad võimalused, et koordineerida oma liikmete abil siseriiklikku koolitustegevust ning arendada piiriüleseid kohtunike ja prokuröride koolitusvõimalusi; Euroopa Liidu rahaline kaastoetus võrgustikule on viimaste aastate jooksul üha suurenenud;
            
         KUTSUB RIIKLIKKE ÕIGUSALASE KOOLITUSE PAKKUJAID JA ÕIGUSELUKUTSETE KOOLITAJAID ÜLES:
   
            
               1.
            
            
               integreerima süstemaatiliselt ELi õiguse alased koolitused ja eelkõige Euroopa Liidu põhiõiguste harta alased koolitused esialgsesse ja pidevasse koolitusse riiklikul tasandil, kui see on vajalik õiguslike ja ametialaste funktsioonide nõuetekohaseks täitmiseks;
            
         
            
               2.
            
            
               vajaduse korral järgima Euroopa õigusalase koolituse katseprojektist tulenevaid parimaid tavasid ning soovitusi;
            
         
            
               3.
            
            
               hõlbustama piiriüleste ELi õiguse alaste muus liikmesriigis toimuvate või mõne teise Euroopa koolitaja poolt läbiviidavate koolitustegevuste tunnustamist riigisiseste koolituskohustuste täitmisena, kus need on olemas;
            
         
            
               4.
            
            
               vajaduse korral parandama usaldusväärse koolitusteabe kogumist ning jagama sellist teavet komisjoniga, et ta saaks veelgi parandada Euroopa õigusalase koolituse aastaaruannete täpsust;
            
         
            
               5.
            
            
               toetama riiklike vabade õiguselukutsete organisatsioonide poolt osutatud koolituste koordineerimist vastavate ELi tasandi üksuste kaudu;
            
         KUTSUB LIIKMESRIIKE ÜLES:
   
            
               1.
            
            
               viima konkreetsete meetmete abil ellu õigusvaldkonna töötajate koolitust käsitlevad Euroopa Ülemkogu järelduste (juuni 2014) prioriteedid, tehes järgmist:
               
                           —
                        
                        
                           eraldama vajalikud eelarvevahendid asjakohaste koolituspakkumiste edendamiseks ning
                        
                     
                           —
                        
                        
                           andma õigusvaldkonna töötajatele võimalus võtta osa pakutud koolitustegevusest;
                        
                     
         
            
               2.
            
            
               kaaluma Euroopa õigusalase koolituse võrgustiku rahalise toetamise suurendamist või vähemalt selle säilitamist, võttes arvesse võrgustiku õigusraamistikku ja liikmesriikide otsest võrgustiku teatavate koolituste kaasrahastamist kooskõlas asjakohaste koolitusvajadustega, et viia see toetus vastavusse ELi toetusega ning võimaldada võrgustikul edasi arendada oma tegevusi, näiteks personalivahetust ja piiriülesest koolitust;
            
         
            
               3.
            
            
               toetama usaldusväärse teabe kogumist selles valdkonnas;
            
         KUTSUB EUROOPA KOMISJONI ÜLES:
   
            
               1.
            
            
               toetuma liikmesriikide ja sidusrühmade olemasolevale oskusteabele ning tuginema Euroopa õigusalase koolituse võrgustiku heale tööle ja Euroopa õigusalase koolituse katseprojekti tulemustele, kui ta peab vajalikuks koostada soovituse kõiki õiguselukutseid hõlmavate koolitusstandardite kohta;
            
         
            
               2.
            
            
               jätkama õigusvaldkonna töötajate ELi õiguse ja teiste liikmesriikide õiguse alastes koolitustes osalemist käsitlevate aruannete esitamist;
            
         
            
               3.
            
            
               korraldama korrapäraseid ELi tasandi kohtumisi õigusvaldkonna töötajate koolitamisega seotud sidusrühmadega, et teha kokkuvõtte edusammudest ning aidata vajaduse korral ette valmistada Euroopa õigusalase koolituse edasist tõhustamist;
            
         
            
               4.
            
            
               korraldama konkreetse ELi tasandi sidusrühmade kohtumise, et kaardistada olemasolevad koolitustegevused, teha kindlaks võimalikud puudujäägid ja teha parandusettepanekuid, keskendudes eelkõige Euroopa Liidu põhiõiguste hartat kohaldavate õigusvaldkonna töötajate ja ametnike koolitustele;
            
         
            
               5.
            
            
               julgustama ametlikke või vajaduse korral eraõiguslikke teenuseosutajaid korraldama rohkem ELi õiguse alaseid koolitusi ja õigusalaseid võõrkeeltekoolitusi õiguselukutsete jaoks, pidades silmas, et sellised koolitused peavad olema kõrge kvaliteediga ja kulutõhusad;
            
         
            
               6.
            
            
               käsitlema konkreetset kohtutöötajate koolituse küsimust, sealhulgas parandama selliste kohtutöötajate koolituste kvaliteeti ELi õiguse valdkonnas, kelle tööülesanded on seotud ELi õigusega, ja hõlbustama kohtutöötajate koolituste osutajate piiriülest koostööd seal kus vajalik;
            
         
            
               7.
            
            
               ELi eelarvelisi tingimusi ja eelarvemenetlust järgides suurendama järk-järgult rahalist toetust Euroopa õigusalase koolituse võrgustikule, mis on oluline vahend edendamaks kohtunike ja prokuröride koolitusi ELis;
            
         
            
               8.
            
            
               suurendama piiriüleste koolitusprojektide rahastamist, nagu on ette nähtud õiguse valdkonna 2014.–2020. aasta rahastamisprogrammis, vähendades samal ajal abisaajate halduskoormat;
            
         
            
               9.
            
            
               arendama edasi Euroopa e-õiguskeskkonna portaali koolituse osa, sealhulgas e-õpet kui tõhusat vahendit Euroopa õigusalase koolituse edasi arendamiseks.
            
         
      (1)  Euroopa Parlamendi ja nõukogu 17. detsembri 2013. aasta määrus (EL) nr 1382/2013, millega luuakse õigusprogramm aastateks 2014–2020 (ELT L 354, 28.12.2013, lk 73).